Morane-Saulnier T

**Morane-Saulnier T** (arba Morane-Saulnier MoS.25 A.3) – Pirmojo Pasaulinio karo metu Prancūzijos įmonės Morane-Saulnier sukurtas ir gamintas dvimotoris žvalgybinis lėktuvas, pirmą kartą į orą pakilęs 1915 m.

## Sukūrimas ir konstrukcija
Morane-Saulnier T buvo didelis tradicinės konstrukcijos biplanas su penkių sekcijų vienodo ilgio sparnais. „T“ modelis išoriškai buvo kiek sumažinta Morane-Saulnier 1915 m. sukurto didesnio „S“ modelio – bombonešio (sparnų mojis – 26 m.) kopija. 1915 m. Prancūzijos kariuomenė išreiškė norą užsisakyti „S“ tipo bombonešių, tačiau dėl didelės jo kainos buvo nuspręsta įsigyti italško Caproni bombonešio gamybos licenciją, ko išdavoje „S“ modelio buvo pagamintas tik 1 egzempliorius. Savo ruožtu, Morane-Saulnier 1916 m. pradžioje pagamino pusantro karto sumažintą „S“ variantą – modelį „T“.

Traukiančios konfigūracijos varikliai buvo montuojami tarp sparnų, ant spyrių tvirtinamose gondolose. Prototipui buvio naudojami 80 AG (60 kW) galios 9 cilindrų rotaciniai varikliai Le Rhône 9C, o serijiniams modeliams – 82 kW (110 AG) galios Le Rhône 9Jb. Dvimenčių fiksuoto žingsnio medinių propelerių ašys dažnai buvo dengiamos aerodinaminiais gaubtais. Orlaivio važiuoklė buvo fiksuota, po fiuzeliažo ir sparnų susijungimu lygiagrečiai, ant vienos ašies buvo montuojamos dvi mažesniuose orlaiviuose naudojamos važiuoklės su guminiais amortizatoriais, gale – amortizuojantis šliaužiklis. Kai kuriuose orlaiviuose papildomai buvo montuojamas ir pagalbinis nosies ratukas. Įgulos darbo vietos buvo įrengtos atvirose kabinose: šaulių – lėktuvo nosyje ir už sparnų, piloto – po viršutiniu sparnu. Itin teigiamai buvo įvertinta priekinio šaulio kabina su keletu didelių iliuminatorių. Smailėjanti galinė fiuzeliažo dalis baigėsi ankstesniems Morane-Saulnier modeliams būdingu trikampiu vertikaliu stabilizatoriumi, kuris, dėl projektavimo klaidų, keldavo įvairių patikimumo ir valdymo problemų. Dėl šios priežasties kariuomenė, 1916 m. pradžioje iš principo tegiamai įvertinusi orlaivį, nurodė perprojektuoti vertikalų stabilizatorių. 

Metų pabaigoje kariuomenė užsakė 90 vnt. „T“ tipo lėktuvų kaip strateginės žvalgybos orlaivius ar bombonešių eskorto lėktuvus, nors jie buvo naudojami ir kaip bombonešiai. Kai kuriuose šaltiniuose teigiama, kad kariuomenė vėliau atšaukė dalį užsakymo.

Modelis „T“ fronto dalinius pasiekė 1917 m. balandžio mėn. Tuo metu techniniais parametrais jis jau nusileido daugeliui analogiškų lėktuvų ir buvo gana lengvu grobiu Vokietijos ir Austrijos-Vengrijos naikintuvams. Po keleto ore įvykusių avarijų, kurių metu subyrėjo vertikalus stabilzatorius, 1917 m. rudenį visi „T“ modeliai buvo išimti iš ginkluotės.

## Operatoriai

; 

* Nei vienas karinis dalinys nebuvo ginkluotas išimtinai tik „T“ modeliais; jie buvo naudojami šiose *Aéronautique Militaire* eskadrilėse:
** Escadrille C4
** Escadrille C11
** Escadrille C17
** Escadrille C30
** Escadrille C39
** Escadrille C47

## Variantai

* **Morane-Saulnier T** – įmonės kodas, naudotas ir 80 AG (60 kW) galios Le Rhône 9C, ir 110 AG (82 kW) galios Le Rhône 9Jb varomiems modeliams
* **MoS-25 A.3** – Oficialus Prancūzijos kariuomenės suteiktas pavadinimas

## Techniniai duomenys

## Literatūra

* (EN) Davilla, Dr. James J.; Soltan, Arthur (1997). French Aircraft of the First World War. Mountain View, CA: Flying Machines Press. ISBN 978-1891268090.
* (EN) Jane’s Fighting Aircraft of World War I. London: Studio Editions. 2001.
* (RU) Кондратьев, В. Самолеты первой мировой войны Morane-Saulnier S/T 1915
* (FR) Passieux, JN. „Morane-Saulnier T“. jn.passieux.free.fr. Paris.
* (RU) Type S/T, «Уголок неба»
* (EN) „The Illustrated Encyclopedia of Aircraft“. Vol. IX. London: Aerospace Publishing (Orbis). 1981. p. 2540. OCLC 774502891.

## Išnašos